Papersnake/gushiwen huggingface dataset:
奉和纯甫秋扇
强至（宋代）

粲粲机中练，作扇圆中规。
盛夏天无风，广宇犹蒸炊。
汗流既浃体，蛟齿仍毒肥。
团扇当尔日，功利两得施。
一入君掌握，汗却蚊攘披。
秋风刮地来，凉气袭空帷。
功竟势亦去，退藏乃其宜。
圣人制器用，用舍各有时。
弓所以在鸟，鸟尽弓胡为。
蹄所以在兔，兔获蹄何之。
葛屦乃履霜，刺议见于诗。
作扇本御暑，暑退当弃遗。
奚必昧用舍，托怨班婕妤。
元舆三月三十日致酒
郭祥正（宋代）

衰病仍为客，相依过一春。和篇惊韵险，把酒沃愁频。

紫燕巢方稳，黄鹂语尚新。何时公赴召，终欲托车轮。
题亡友王西厓所贻赵松雪书汲黯传拓本后
朱景英（清代）

王君书宗虞永兴，亦复钩勒赵吴兴。吴兴手迹逞姿媚，细筋安得如秋鹰。

或言上石尤不可，椎拓往往刓圭棱。曩持此论自东涧，与君往复词翻腾。

石本忽出《汲黯传》，翠墨黮黕霉淫蒸。森张剑戟严且整，摸纸凸起惊崚嶒。

承旨他本那见此，率更令后难为朋。益信书家各师派，服君鉴别言有徵。

匹如半山论诗法，玉溪善学杜少陵。不然獭祭妄謷訾，苦从字句分淄渑。

此本在箧近世载，夜窗覆审开黳瞢。更为感旧动枨触，暗风吹闪青荧灯。
洛城五凤楼中歌
佚名（唐代）

天津桥畔火光起，魏王堤上看洪水。
重阳席上赋菊花
陈襄（宋代）

折菊东篱下，携觞为燕遨。
间情秋后放，幽艳静中高。
九月陶公酒，三闾楚客骚。
及时须采掇，忍使弃蓬蒿。
再过李钦之宅忆希武
李之仪（宋代）

客窗孤被探深寒，一梦从来已六年。独有可人无复见，尊前旋笑尚依然。
应禅人开田求颂
释正觉（宋代）

飘飘捉杖出烟萝，行丐身心遽许多。
针鼻细中投玉线，机头密处度金梭。
应缘片片云成雨，分照团团月在波。
底意周旋便回首，旧巢寒卧雪林柯。
过临平莲荡四首
杨万里（宋代）

莲荡层层镜样方，春来嫩玉斩新光。
角头一一张芦箔，不遣鱼虾过别塘。
非所寄王都护姨夫
佚名（唐代）

敦煌数度访来人，握手千回问懿亲。蓬转已闻过海畔，莎居见懿傍河津。

戎庭事事皆违意，虏口朝朝计苦辛。缧绁傥逢恩降日，宿心言豁在他辰。
予家窗外种竹逾千个每开窗辄相对终日今岁馆前亦多竹遂赋一首
方一夔（宋代）

五年惯在家，贫贱自称好。饥鹰空护巢，疲马长恋藁。

森梢万脩竹，自喜结交早。旦暮从渠游，不恨两枯槁。

今年出山去，败鼓费击考。此君不我嫌，到处惬怀抱。

翛然书斋下，粉黛间新老。相看便歌咏，物外恣探讨。

此生一过客，去住何足道。竹下有石交，归来薙幽草。
咏史上·太只敫
陈普（宋代）

战国纷纷似乱麻，钓丝谁记旧稼华。
召南礼乐栖何许，故莒城中太史家。
送邵马勾二首
李新（宋代）

飘零愁杀病参军，点点黄泥渍帽裙。
藏火解销秦地铁，骑驴重数华山云。
儿号惟有韩司业，官冷谁怜郑广文。
身世泡沤浑道得，请君一笑北邙坟。
京中怀归
罗孟郊（宋代）

一自题名后，思归何日归。
虽然着宫锦，不及无斑衣。
故里桑榆晚，他乡雨雪霏。
庭前停玉轸，目送雁南归。
寿安宣相
吴泳（宋代）

上谓无官可报卿，延登左棘倍恩荣。
勋存社稷身俱泰，志在生恩物转轻。
平蜀以前谁磊落，渡江而后独光明。
蚤令不作湘潭梦，料得中原已扫清。
谢香山禅师惠水岩新茗二首
刘应时（宋代）

赵州古佛不同时，赖有斯人慰所思。
搜搅枯肠无一物，梦回日影上花枝。
约诸公相过连日阴雨忽晴 其二
王渐逵（明代）

曙色凝高树，晶晶辉气深。夹旬惊见日，异地少论心。

荔子初垂颗，薇花半着阴。只因朋旧好，来伴白头吟。
晦日浐水应制
沈佺期（唐代）

素浐接宸居，青门盛祓除。摘兰喧凤野，浮藻溢龙渠。

苑蝶飞殊懒，宫莺啭不疏。星移天上入，歌舞向储胥。
横江词·其三
李白（唐代）

横江西望阻西秦，汉水东连扬子津。
白浪如山那可渡，狂风愁杀峭帆人。
思柳亭
陶弼（宋代）

罗池刺史寡尘缘，画战墙头筑望仙。
黄鹤与谁同一去，碧桃无主又千年。
妾薄命
李白（唐代）

汉帝重阿娇，贮之黄金屋。
咳唾落九天，随风生珠玉。
宠极爱还歇，妒深情却疏。
长门一步地，不肯暂回车。
雨落不上天，水覆难再收。
君情与妾意，各自东西流。
昔日芙蓉花，今成断根草。
以色事他人，能得几时好。
七月望后寄寒碧上人
徐波（明代）

楚鬼微吟上峡谣，中元法食可相招。凭师为譬兴亡恨，雨打秋坟骨亦销。
静观堂闲咏六首 其四
倪之煃（清代）

为笑风尘徒自忙，扃扉聊复拟羲皇。翻经好鸟来新韵，静坐花阴落小窗。

半世耽闲缘病懒，一身长技岂能忘。年来万虑关心少，好护闲云伴草堂。
寄富平李子德 其二
屈大均（明代）

别离长忆十年情，出处同高一代名。四皓暂为秦博士，五经终作汉康成。

家临北地元天府，人在西方是帝京。河华几时重握手，尊开石冻话生平。
和白云庵七首·磬石
黄庶（宋代）

古乐破散郑卫起，走入万物不可名。
山中惆怅莫能到，疑是舜时韶一声。
句
吴璋（唐代）

倒悬欲堕花如缀，背立将飞鸟似惊。
培花
李昭玘（宋代）

惜花如曼容，蠹实害心腹。养之近胎祸，动绝。
春日客怡山柬高云客陈子盘
释古邈（明代）

久客谁当问此心，日长搔首独成吟。林边雨过烟光淡，殿角霜馀柏影深。

孤鹤不妨怜浅草，野云何必恋高岑。西郊近已无戎马，宗许乘春或可寻。
朱迁镇庙二首 其一
曹嘉（魏晋）

野庙瞻遗像，英威尚出群。戢场没沙水，尽壁起风云。

铁马长驱志，金兵累胜勋。自遭谗谮死，罪复静胡氛。
酬邓子
王洋（宋代）

我年数七十，不过春五来。
素心岁月尽，白发日夜催。
纵怀独往愿，欲去心先回。
惟思百境空，洗此一念埃。
喜逢邓仲子，妙语惊奔雷。
未登黄金台，要是白玉杯。
安能架飞车，与子相追陪。
姑借喝月术，救我年龄颓。
寄题吴斗南玩芳亭
陆游（宋代）

北斗以南有吴侯，人物知非第二流。
读书不放一字过，闭户忽惊双鬓秋。
平生离骚读千遍，屈沱秭归要亲见。
归来落笔愈惊人，宋玉景差俱北面。
玩芳亭中兰茞芳，朝回解带春昼长。
爱君忧国有奇作，坐令壮观还沅湘。
老夫曩亦同此趣，甚欲闲题玩芳句；无奈生涯今已别，倒壑枯楠忘岁月。
登西台恸哭记
谢翱（宋代）

始，故人唐宰相鲁公，开府南服，余以布衣从戎。明年，别公漳水湄。后明年，公以事过张睢阳庙及颜杲卿所尝往来处，悲歌慷慨，卒不负其言而从之游。今其诗具在，可考也。

余恨死无以藉手见公，而独记别时语，每一动念，即于梦中寻之。或山水池榭，云岚草木，与所别之处及其时适相类，则徘徊顾盼，悲不敢泣。又后三年，过姑苏。姑苏，公初开府旧治也，望夫差之台而始哭公焉。又后四年，而哭之于越台。又后五年及今，而哭于子陵之台。

先是一日，与友人甲、乙若丙约，越宿而集。午，雨未止，买榜江涘。登岸，谒子陵祠；憩祠旁僧舍，毁垣枯甃，如入墟墓。还，与榜人治祭具。须臾，雨止，登西台，设主于荒亭隅；再拜，跪伏，祝毕，号而恸者三，复再拜，起。又念余弱冠时，往来必谒拜祠下。其始至也，侍先君焉。今余且老。江山人物，睠焉若失。复东望，泣拜不已。有云从南来，渰浥浡郁，气薄林木，若相助以悲者。乃以竹如意击石，作楚歌招之曰：“魂朝往兮何极？莫归来兮关塞黑。化为朱鸟兮有咮焉食？”歌阕，竹石俱碎，于是相向感唶。复登东台，抚苍石，还憩于榜中。榜人始惊余哭，云：“适有逻舟之过也，盍移诸？”遂移榜中流，举酒相属，各为诗以寄所思。薄暮，雪作风凛，不可留，登岸宿乙家。夜复赋诗怀古。明日，益风雪，别甲于江，余与丙独归。行三十里，又越宿乃至。

其后，甲以书及别诗来，言：“是日风帆怒驶，逾久而后济；既济，疑有神阴相，以著兹游之伟。”余曰：“呜呼！阮步兵死，空山无哭声且千年矣！若神之助固不可知，然兹游亦良伟。其为文词因以达意，亦诚可悲已！”余尝欲仿太史公著《季汉月表》，如《秦楚之际》。今人不有知余心，后之人必有知余者。于此宜得书，故纪之，以附季汉事后。

时，先君登台后二十六年也。先君讳某字某，登台之岁在乙丑云。
山中
邵定（宋代）

白日看云坐，清秋对雨眠。
眉头无一事，笔下有千年。
追昔感事八首 其五
王伯稠（明代）

燕山自古接胡沙，大有胡风入汉家。小妇拍鞍能走马，儿童捲叶学吹笳。
送张刚中赴省
赵蕃（宋代）

王都观阙两巍巍，远道观光亦已稀。
当念功名方发轫，可辞尘士暂侵衣。
春风咫尺君得意，晚岁伶仃我欲归。
傥过南山语理弟，尺书因冷倦重挥。
沁园春 咏水仙花
刘琬怀（清代）

异卉奇葩，携取瓷盆，清泉灌培。认根原盘结，蒜山因在，叶分戌削，葱岭经来。

云护前身，水流今日，金玉镶成一种才。炉烟畔、琴床砚匣，尽可相陪。

芳姿已出尘埃。故不向、春风暖处开。近阑干晓日，晴香乍吐，纱窗夜月，素影低徊。

洛浦情遥，湘江意隔，解佩幽怀莫浪猜。端详久，想珊珊风骨，才下蓬莱。
刘元瑞赠剑作短歌奉酬
杭淮（明代）

故人遗我以宝剑，出冶芒寒上衡斗。炯如秋水涵晶光，挥霍临衡鬼号走。

感君意气吴季子，慷慨及此同心友。加以㻫琫垂锦𩌜，错落应看百朋后。

珍重何须出尚方，恐惧惟干佞臣首。结束相随万里身，磨砺肯使纤尘垢。

变化蛟龙倏有神，恍惚风雷生我肘。吁嗟壮志白发生，为君高歌一倾酒。
七言道中示三使二首 其二
沈遘（宋代）

汉家恩信抚群戎，坐息边民乐岁丰。自古所求中国治，于今无复四夷功。

金缯但取一州赋，使介何辞万里通。顾我衰羸岂堪此，共扬威命赖诸公。
次郑司训写怀韵
刘梦赐（明代）

幽怀种种向谁论，发作狂歌白日昏。莫上庾公楼上望，天涯烟树易消魂。
种兰菊
释文珦（宋代）

菊莳陶篱本，兰滋楚畹芳。
荷锄春雨后，怀古意何长。
金谷园歌
韦应物（唐代）

石氏灭，金谷园中水流绝。当时豪右争骄侈，

锦为步障四十里。东风吹花雪满川，紫气凝阁朝景妍。

洛阳陌上人回首，丝竹飘飖入青天。晋武平吴恣欢燕，

馀风靡靡朝廷变。嗣世衰微谁肯忧，

二十四友日日空追游。追游讵可足，共惜年华促。

祸端一发埋恨长，百草无情春自绿。
瓮堤行泊镇江作
姚燮（清代）

居民善狎水，庐室周堤防。骄风荡江气，瓦色参赭黄。

返影还入荡，甍角轩欲翔。风定复拔立，若恃堤固强。

堤高但尺咫，兀与江荡当。江荡折益怒，不让堤势昂。

天吴摩巨刃，一麾朱旗扬。战籁汹百变，鼓鞳金铿锵。

坠溜骇云碎，跳沫霏珠光。江影忽黯䨴，堤势犹翕张。

审视虚其中，积瓮如堵墙。胚圆卵累石，孔细蜂攒房。

洞内始容外，至柔乃折刚。人巧信无涘，物理悟有常。

夙嗟江汉间，迭岁忧歉荒。谁哉任屏牧，力捍东南疆。
叶善养寺簿尝为鄜州从事有诗相送予至鄜作寄
晁说之（宋代）

夫君旧游地，圁洛我盘桓。
旅梦朱弦断，荒山白发寒。
文高惊小阮，达晚在长安。
得慰相思处，琼瑶落手看。
城东避暑次廉伯陆先生元韵二首 其二
吕卣（明代）

暑气蒸人欲濯川，群公郊野喜镳连。追凉合坐池边树，医俗还寻竹里廛。

耕凿不知恩似海，笑谈忘却日如年。诗成东阁翘材馆，留与君家作胜传。
梦中诗
许国佐（明代）

竹西歌吹路，薄暮广陵天。伊昔□公平，于今二十年。

下帷掀帝度，结客赠龙渊。蓬矢知谁敌，兰桡信所牵。

嘤嘤求彼鸟，跕跕视飞鸢。自许挝铜鼓，相期傅左贤。

玉麟传信蚤，金粟注生前。捎网悲年少，射书忆鲁连。

小人能击缶，中妇解安弦。声气由侯在，门墙自邺仙。

肘方依旧好，腊屐近来穿。解带惭彭泽，从军笑仲宣。

高烟迟落照，夜雨妒荒椽。视彼骄方极，伊予力是绵。

填河疑夕七，孤注恰金千。纂纂闻歌枣，田田唱采莲。

香山人未老，南海客曾迁。仰止先鸿宝，近居谈幻玄。

峨峨姚给谏，巀巀黄经筵。蜀道惊心矣，秦廷痛哭焉。

带绳常自续，贫病岂须痊。钟响堪资步，僧装漫试肩。

流氛今已甚，荒歉又相联。臂指何其大，犬羊犹尚膻。

抗心希所尚，作事遂多邅。俱委无如奈，孰知所以然。

孔璋陈罪状，中散抒忧煎。淮水鲲鱼尽，梁山凤鸟颠。

人皆百代仰，道自六经先。传说星长晓，苌弘血正鲜。

麻生无曲直，骨傲有方圆。节度初开府，参军久备员。

须眉才觉长，涕泪已成涟。彼岸悠悠过，从头细细研。

贾生曾吊楚，苏子不居川。采石杯中物，青山望外烟。

微赀宁足道，大义实无愆。秋信停回雁，花时盼杜鹃。

外惭兼内负，昔羡与今怜。周道原如砥，人情可似弦。

催科还幸拙，补救总惟蠲。马爱随支遁，牛能附贾坚。

蝇头甘逐逐，蚁穴肯涓涓。文学来邹鲁，悲歌想赵燕。

能言鸟可赋，没字碑堪传。刺史凭无客，孝廉颇有船。

郑超宗楚楚，梁湛智翩翩。黎万诚胶漆，死生莫弃捐。

所伤犹猛虎，聒耳更哀蝉。枣栗联床戏，金焦对榻眠。

行行将辔揽，役役把裳褰。偶尔桓伊吹，遐哉祖逖鞭。

应当愁隙过，矧未绝带编。抱影吟看夜，临风酌扣舷。

飘蓬留泽国，薄业止山田。饥便呼仁祖，名曾试伯骞。

金阊又带远，铁汉一楼悬。易水冠曾指，孤山棹未过。

仍闻瓠子筑，艳说帝京篇。酬负心惟剑，击无礼则鹯。

凭高多慷慨，回首即秋千。数阕箜篌引，一团苜蓿毡。

斋心聊避俗，酒气忍通禅。不死方终幻，长年寿可延。

榻悬陈仲举，笔正柳公权。白发料难变，乌丝况欲湔。

词华徒委草，著述仅如笺。神禹分图怪，防风欠骨妍。

孔□称皎皎，邢尹并娟娟。中使皆新撤，大仓尽饷边。

时流安燕雀，交态等戈鋋。棋癖长安奕，禽空上苑畋。

高台怜北蓟，司马怅南滇。若但依公等，何妨任我便。

啸宜狂阮籍，弹不逐韩嫣。手眼轻于鹘，碑亭或是祅。

无盐偏倩粉，疑鬼却遮軿。画舫明河汉，京艘越陌阡。

遥怜桐扣石，忽望陇头泉。知我期千载，谋人必万全。

休烦庸佼佼，莫叹尾涎涎。碧玉伊偷嫁，黄金尔饰鞯。

登楼断有作，挂壁终无悛。造物应先定，神明系夙缘。

千村烟纠绕，一水夜潺湲。越鸟几千里，胡麻当一钱。

陷文辞不聿，写叶代繇拳。酒倦瓶花落，愁深短鬓偏。

要须连马射，宁惜并旗搴。仆御空零雨，衣冠半受廛。

山腰惟蔓蔓，驿路但芊芊。属国羊堪牧，芜亭豆作饘。

焚香看内美，止水见心专。咄最嫌殷浩，斋应笑郑虔。

他年招隐去，何处薄游旋。往恨消闻笛，新诗响落钿。

餐霞金柱顶，晞发玉山巅。野鹿单思草，枯鱼勿泣筌。
句 其一
王安国（宋代）

槛外风吹前渡语，江边影落万山灯。半空月上方清澈，万里潮来自沸腾。
朝晴
王之道（宋代）

朝来霁色快行人，嫩绿妖红照眼明。
去去谅无留滞欺，不妨寒食半阴晴。
送郝武民
单可惠（清代）

太山虽云高，不如东海劳。我昨梦游踏其顶，俯视一气无岧峣。

大泽拔地五千仞，势与劳岱为单椒。名士爱山如爱色，一时得意皆倾国。

买之不惜髯参钱，一生能著几两屐。有客有客字武民，嵚崎历落可笑人。

手中九节赤城杖，名山面目识其真。峰头日出金雅翥，世上好梦人未寤。

此去浩歌问郁仪，留我他日题名处。
有客吟
邵雍（宋代）

伊嵩有客欲无言，进退由来尽俟天。
好静未能忘水石，乐闲非为学神仙。
休嗟紫陌难为客，且喜清风不用钱。
枉尺直寻何必较。此心都大不求全。
无锡沈宗贵存耕翁之仲子自弱冠侍翁至余家余年十三见先父以诗画赠存耕经四十九年尚存宗贵所观感而赋此
沈周（明代）

少别老逢情更真，中经四十九年春。青山昨日先君迹，白发而今我辈人。

世数交游诗作證，话生感慨酒淹巡。旁观莫怪多留恋，求旧原非一面新。
踏莎行·蟾苑萧疏
黄公绍（唐代）

蟾苑萧疏，云岩芳馥。仙娥寄种来溪曲。晓烟薰上古龙涎，西风展破黄金粟。庾岭未梅，陶园休菊。天教占取清香独。胆瓶枕畔两三枝，梦回疑在瑶台宿。
赠别不了上人
李流芳（明代）

昔我参夜台，十年怀一喝。何来不了师，洒然得衣钵。

相逢杏花里，缠我问死活。从来烂葛藤，今朝儗一豁。

别我复何往，江路春风阔。
端正好
杜安世（宋代）

露落风高桐叶坠。小庭院、秋凉佳气。兰堂聚饮华筵启。罢令曲、佳珠缀。

晚天行云凝香袂。新声内、分明心意。玉炉初喷檀烟起。敛愁在、双蛾翠。
十一月十五日
方回（元代）

倏忽何庸诘，参差未易齐。
树枯元不死，雪尽竟为泥。
岂谓身才老，从来意欲西。
一穷宁骨立，九殒未头底。
题琴堂
孙祖德（宋代）

一曲重弹子贱琴，三年风月总知音。
休言无补公家事，留得堂前生树阴。
偈四首 其二
释天游（宋代）

三百五百，铜头铁额。木笛横吹，谁来接拍。
牡丹
徐凝（唐代）

何人不爱牡丹花，占断城中好物华。
疑是洛川神女作，千娇万态破朝霞。
鲤鱼
项斯（唐代）

似龙鳞又足，只是欠登门。月里腮犹湿，泥中目未昏。

乞锄防蚁穴，望水写金盆。他日能为雨，公田报此恩。
郭氏山林十六詠玉佩
陆游（宋代）

羣仙停鹤驭，玉佩摇空山。
金丹定分子，往缀通明班。
题顺宁壁
王遂（宋代）

养得翔鸾舞凤枝，不知雨露几含滋。
但同栎社长无用，留作明堂柱石姿。
同刘季游登天柱冈四首
杨万里（宋代）

穿青度碧白云中，山正奇时路忽穷。
引道老农辞我去，与君更上最高峰。
同徐声之章砚芳登龙砂第一峰 其一
张洵佳（清代）

依旧青云在眼前，重来自愧发华颠。山灵识我还迎我，阔别刚刚四十年。
门
李峤（唐代）

奕奕彤闱下，煌煌紫禁隈。阿房万户列，阊阖九重开。

疏广遗荣去，于公待驷来。讵知金马侧，方朔有奇才。
王大卿挽词三首
释宝昙（宋代）

少日佳公子，中年古吏师。
霜严公事毕，韵胜客杯迟。
诗律曹刘上，心期籍湜知。
用公浑不尽，一世有馀悲。
张师哲求袜样
饶节（宋代）

赠子倚松真袜样，不须裁减不须增。青山自有白云衬，莫向红尘取次行。
早朝十绝
赵子潚（宋代）

龙德当阳开泰运，凰楼南面御阶平。
恩波浩荡宽如海，八彩重瞳仰圣明。
初秋月夜泛舟访用弥大师
梁宪（明代）

柳岸茅堂西郭东，芦花秋水月明中。乘潮有客来初夜，坐石何明对晚风。

一笑维舟荷叶里，隔邻呼酒寺门通。木樨香遍浑无问，歌罢沧浪便转篷。
南乡子
韩世忠（宋代）

人有几何般。富贵荣华总是闲。自古英雄都如梦，为官。宝玉妻男宿业缠。
年迈已衰残。鬓发苍浪骨髓干。不道山林有好处，贪欢。只恐痴迷误了贤。
鸳鸯梅
顾逢（宋代）

似厌沙头睡，来栖陇树中。
一花飞夜雨，双子倚东风。
冰雪芳心共，池塘旧梦同。
只愁羌笛响，惊散晓林空。
立夏
陆游（宋代）

赤帜插城扉，东君整驾归。
泥新巢燕闹，花尽蜜蜂稀。
槐柳阴初密，帘栊暑尚微。
日斜汤沐罢，熟练试单衣。
冬日学舍病中作
汪曰桢（清代）

忍饥甘作纥千雀，腰缠莫羡扬州鹤。冷官破屋风骚骚，颂酒弦州亦云乐。

奈何小极忽见侵，一热一寒相间作。困眠无复纵谈豪，可惜知交尽离索。

区区微禄岂救贫，敛版低心不知作。名争利夺纷勃溪，安得天游袪六凿。

姑吟苦语遣病魔，或者病魔能退却。君不见古来文章胜良药，檄愈头风州愈疟。
贤者之孝二百四十首·老莱子
林同（宋代）

七十已中寿，人生似此希。
绝怜老莱子，犹自作儿嬉。
题陈育庭鞠我图
郑用锡（清代）

堂上八千椿，阶前慈母竹；人生非空桑，所当念顾复。

母兮生儿苦，儿兮赖母育；一旦忽别离，终天抱痛哭。

今日见形容，写以南山竹。问君何所取？厥义通于鞠。

矧此秒容淡，是母爱所独；欲开晚节花，我母享其福。

我闻君斯言，为君长叹服。南陔白华篇，同作补亡读。
偈颂二十四首
释智遇（宋代）

约束万象，耸动人天。
风云会合，来自日边，
纵饶海口亦难宣。
何封君社中二首即何振卿父也 其一
胡直（明代）

讵识山中相，言从帝里过。花间九老宴，醉里八仙歌。

大隐忘朝市，清时狎罻罗。为传匡世略，爱子在銮坡。
春日偶成 其一
王渐逵（明代）

卜构已云落，乃值青春初。况无适俗韵，缅有遗世迂。

远山故多情，缤纷入我庐。桃李凝新妆，群荄亦欣舒。

芳窦泉始通，亭池洌嘉腴。物性苟安便，因之怀旧居。
征妇怨效张籍
释善珍（宋代）

前年番兵来，郎战淮河西。
官军来上功，不待郎书题。
淮河在何许，妾身那得去。
生死不相待，白骨应解语。
天寒无衣儿啼革，妾身不如骨上土。
田父吟五首
叶茵（宋代）

去年积潦苦无收，今岁逢人说有秋。
未拟香秔供一饱，穇穇新藁盖檐头。
次韵南湖清饮二首
苏辙（宋代）

翠箔红窗映大堤，远来清饮叹参差。
盈盈积水东西隔，脉脉幽怀彼此知。
渌酒谩传工破闷，主人何敢怪颦眉。
明朝看月云开未，试与詹家一问龟。
坐客经年半已非，喜君重到暂相依。
不嫌爱酒樽频倒，只怕题诗纸屡飞。
耿耿幽怀谁与诉，徐徐细酌未应违。
従今更肯相过否，几误风吹白版扉。
答资政邵谏议见寄二首
欧阳修（宋代）

豪横当年气吐虹，萧条晚节鬓如蓬。
欲知颍水新居士，即是滁山旧醉翁。
所乐藩篱追尺鷃，敢言寥廓逐冥鸿。
期公归辅岩廊上，顾我无忘畎亩中。
绝笔诗
然修（清代）

道我狂时不是狂，今朝收拾臭皮囊。雪中明月团团冷，火里莲花瓣瓣香。

好向棒头寻出路，即从业海驾归航。满炉榾柮都煨烬，十字街头作道场。
伏枕
赵迪（明代）

衰病龙钟两鬓华，荷衣弱体不胜加。空山遥夜人声绝，一点残灯落尽花。
送妙空大师往郴阳省兄
王庭圭（宋代）

远水萦环碧，秋山作剑攒。取经行岭徼，飞锡下云端。

风捲湖烟静，天高雁影寒。何时却回首，却为扫蒲团。
丁亥生日纪事五首
方回（元代）

杯酒谁欤可共挥，残年心事转多违。
颇闻铜柱征蛮急，孰念葵丘遏籴非。
典质衣裳今已尽，留连舟楫可无归。
故园堪共吾儿灌，政恐淫霖岁亦饥。
句 其三十四
谌祜（宋代）

风雨昼酣秦地阔，关河春梦楚云低。
赋得良玉比君子
陈维英（清代）

无瑕君子德，追逐自含章。儒待珍争聘，人将玉比良。

惟贤知所宝，有美韫而藏。守璞神偏固，成圭行本方。

楚嗤珩问白，周咏瓒流黄。品贵金同式，才高尺细量。

他山资砥砺，汝器胜琳琅。得士班名笋，磨砻圣化彰。
和叔父九日后楼集
陈普（宋代）

霞边鹜表见罗浮，左右东南数十州。
天近先看洗光日，地高略数下滩沤。
乾坤广大千峰玉，人物英雄百尺楼。
衰暮来兹更重九，菊花须满雪霜头。
万化区中总莫逃，范围不得是清高。
天将萸菊温存晚，秋把山川贴助豪。
祭祢五更荐仪礼，上楼万境擥离骚。
化工似欲重重九，催促霜前办两螯。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其四
李纲（宋代）

此身堕江湖，恍若在清梦。梦中亦何为，思古亦长恸。

心驰关塞远，目与飞鸿送。贾客不知愁，凄然笛三弄。
江行杂诗三首 其二
孙致弥（清代）

鹭鸶村下路，停策吊沉沦。大义存《晞发》，高风缅补唇。

明时甘浪迹，乱世得全身。搔首严陵濑，南阳有故人。
正乐府十篇。贪官怨
皮日休（唐代）

国家省闼吏，赏之皆与位。素来不知书，岂能精吏理。

大者或宰邑，小者皆尉史。愚者若混沌，毒者如雄虺。

伤哉尧舜民，肉袒受鞭箠。吾闻古圣王，天下无遗士。

朝廷及下邑，治者皆仁义。国家选贤良，定制兼拘忌。

所以用此徒，令之充禄仕。何不广取人，何不广历试。

下位既贤哉，上位何如矣。胥徒赏以财，俊造悉为吏。

天下若不平，吾当甘弃市。
同贡甫咏丁晋公园池
刘敞（宋代）

一死复一生，一虚复一盈。犹悲门易轨，况乃谷为陵。

曲池久芜没，高屋尚峥嵘。自古若传舍，毋为方叹惊。
和公权秋暑奉怀
朱长文（宋代）

谁谓云中句，能移江上峰。
清飙随玉楮，爽气袭尘容。
剧暑婴多病，嘉招恨未从。
眷言相与意，深荷故情浓。
嘲少年
周密（宋代）

步障飞鞯事俊游，锦围箫鼓按凉州。海棠枝上千枝蜡，肯信人间有暮愁。
再用前韵呈元煇二首
方回（元代）

天寒鸜鹆来，望雪上山台。
发少不重漆，眼昏犹识梅。
醡槽呼旋制，窑盎买连催。
新许民间酿，樽应日日开。
乘月夜归
荣凤藻（清代）

皎洁月当天，昏黄客上船。长风千里送，破浪一帆悬。

渔火临溪口，人家近水边。三更敲户入，儿女笑灯前。
扈跸霸州
纳兰性德（清代）

霸山重镇奠神京，鸾辂春游淑景明。
万呱银涛冲古岸，四围玉甃护严城。
花乘暖日迎来骑，柳带新膏绾去旌。
八寨雄图今更固，行随赏乐胜蓬瀛。
荷池
杨万里（宋代）

小池岁晚石泉寒，荷叶低垂绿柄乾。
一似渔人暮归後，败蘘破笠挂鱼竿。
端午帖子·太上皇帝阁
周必大（宋代）

午位符炎德，真人感赤精。
诞弥佳节近，四海祝长生。
过梅岭感兴 其二
湛若水（明代）

步过梅关西，忽忽如梦归。屈指十五年，始踏乡土坨。

爵新人惟旧，安足为盈亏？维有耿耿心，七圣不能迷。

七圣如皆迷，神明自合知。手写王道疏，奉赋同游诗。

岂谓天盖高？自是诚悃微。乘流下曲江，矢心酌武溪。

焚香拜两贤，俯仰正悽悲。悽悲无奈何，歌啸徒嘘欷。
东坡在惠州窘于衣食以重九近有樽俎萧然之叹
赵蕃（宋代）

去年迫重九，倦游正长干。
税驾僧屋古，无从借船官。
今年山中僧，朝暮无续餐。
朔身谩九尺，何时辞馁寒。
货殖赐何有，箪瓢未臞颜。
因知昔人意，道胜贫非关。
送丘为下第
祖咏（唐代）

沧江一身客，献赋空十年。明主岂能好，今人谁举贤。

国门税征驾，旅食谋归旋。皦日媚春水，绿蘋香客船。

无媒既不达，予亦思归田。
丹井
陆游（宋代）

丹成人已仙，遗灶亦已平；尚余松根井，锵然环玦声。
我来试一啜，槁面还童婴。
祝君勿关钥，人人遣长生。
与内饮有赠
郭祥正（宋代）

瓮中有浊酒，畦中多美蔬。呼童取大网，更向溪中渔。

鱍鱍得鲜鳞，斫脍选肥鲈。君生不能织，我生不能锄。

儿孙无白丁，生理已有馀。陶然共一醉，隙间驰白驹。

倏忽各已死，体化委虫蛆。
次和杨中斋读阆风菊谱因觅本植斋前韵
舒岳祥（宋代）

为爱寒花晚节香，故栽松迳与茅堂。
寿思园绮眠商岭，清想夷茅遁首阳。
俗眼只贫金带紫，丹心惟喜御袍黄。
先生远觅陶潜种，急作山书寄孟光。
悼栖云主人
方岳（宋代）

羽士岩前烟树深，乱云堆屋自无心。
鹤惊蕙帐夜岑寂，霜月正寒愁不禁。
八月晦日芳荪亭小集流觞
邓云霄（明代）

河朔初亭避暑杯，秋深酒兴更相催。流觞宛转花间出，鸣瀑奔腾石底来。

海国凉风莼菜候，醉乡词客竹林才。君看曲水仍归沼，谁道东流去不回？
山中即目二首
戴复古（宋代）

茅屋七五聚，沙汀八九磬。
梯山畦麦秀，囊石障溪湍。
父老鸡豚社，儿童梨栗盘。
幽居有馀乐，奔走愧儒冠。
石曼卿墓表
欧阳修（宋代）

曼卿讳延年，姓石氏，其上世为幽州人。幽州入于契丹，其祖自成始以其族闲走南归。天子嘉其来，将禄之，不可，乃家于宋州之宋城。父讳补之，官至太常博士。

幽燕俗劲武，而曼卿少亦以气自豪。读书不治章句，独慕古人奇节伟行非常之功，视世俗屑屑无足动其意者。自顾不合于时，乃一混以酒然好剧饮大醉，颓然自放。由是益与时不合。而人之从其游者，皆知爱曼卿落落可奇，而不知其才之有以用也。年四十八，康定二年二月四日以太子中允秘阁校理卒于京师。

曼卿少举进士，不中，真宗推恩，三举进士皆补奉职。曼卿初不肯就，张文节公素奇之，谓曰：“母老乃择禄耶？”曼卿矍然起就之，迁殿直。久之，改太常寺太祝，知济州金乡县。叹曰：“此亦可以为政也。”县有治声，通判乾宁军。丁母永安县君李氏忧，服除，通判永静军。皆有能名。充馆阁校勘，累迁大理寺丞，通判海州。还为校理。

庄献明肃太后临朝，曼卿上书，请还政天子。其后太后崩，范讽以言见幸，引尝言太后事者，遽得显官，欲引曼卿，曼卿固止之，乃已。

自契丹通中国，德明尽有河南而臣属，遂务休兵养息，天下晏然内外驰武三十余年。曼卿上书言十事，不报，已而元昊反，西方用兵始思其言，召见。稍用其说，籍河北、河东、陕西之民，得乡兵数十万曼卿奉使籍兵河东，还称旨，赐绯衣银鱼。天子方思尽其才，而且病矣既而闻边将有欲以乡兵扦贼者，笑曰：“此得吾粗也。夫不教之兵，勇怯相杂，若怯者见敌而动，则勇者亦牵而溃矣。今或不暇教，不若募其教行者，则人人皆胜兵也。”

其视世事，蔑若不足为。及听其施设之方，虽精思深虑，不能过也状貌伟然，喜酒自豪，若不可绳以法度。退而质其平生趣舍大节，无一悖于理者。遇人无贤愚，皆尽忻，及闲而可否天下是非善恶，当其意者无几人。其为文章，劲健称其意气。

有子济、滋。天子闻其丧，官其一子，使禄其家。既卒之三十七日葬于太清之先茔，其友欧阳修表于其墓曰：

呜呼曼卿！宁自混以为高，不少屈以合世，可谓自重之士矣。士之所负者愈大，则其自顾也愈重，自顾愈重，则其合愈难。然欲与共大事，立奇功，非得难合自重之士，不可为也。古之魁雄之人，未始不负高世之志，故宁或毁身污迹，卒困于无闻。或老且死，而幸一遇，犹克少施于世。若曼卿者，非徒与世难合，而不克所施，亦其不幸不得至乎中寿，其命也夫！其可哀也夫！
暑中閒咏六首
方回（元代）

解辔去秋杪，墙垣翳藋蒿。
荷锄今夏半，篱落熟瓜桃。
道左门常掩，兵余井未淘。
向来手亲种，唯喜一桐高。
句
宋庠（宋代）

轩野龙催驭，尧宫鹤厌寒。
和吴检详飞跃亭韵 其三
林希逸（宋代）

六爻万象理俱陈，物物皆诚在反身。飞鸟音遗鱼信及，中庸尽性易穷神。
题长沙陈述庐乃勋瞻麓图 其六
曹家达（清代）

九岳峰回路不迷，梦魂夜夜楚云西。剧怜尺幅声难绘，辽隔荒山杜宇啼。
清明日侍亲舆游海云寺四首
程公许（宋代）

休问霜林鹤顶丹，空庭三尺绿新攒。
从渠五老掀髯笑，我自与师盟岁寒。
香秋海棠八绝 其九
戴梓（清代）

寂寂秋容媚，离离晚色和。相看情不接，我欲解烟蓑。
酴醾金沙二花合发
王安石（宋代）

相扶照水弄春柔，发似矜夸歛似羞。
碧合晚云霞上起，红争朝日雪边流。
我无丹白知如梦，人有朱铅见即愁。
疑此冶容诗所忌，故将樛木比绸缪。
连江官湖
徐玑（宋代）

众山围绕渌团圆，官木参差古道边。
行飞浓阴全不了，一湖飞雨带轻烟。
酬李光化见寄二首
范仲淹（宋代）

交亲莫笑出麾频，不任纖机祇任真。
远护玉关犹竭力，入陪金铉敢周身。
素心直拟圭无玷，晚节当如竹有筠。
道本逍遥惟所适，吾生何用蠖求伸。
旱云赋
贾谊（两汉）

惟昊天之大旱兮，失精和之正理。遥望白云之蓬勃兮，滃澹澹而妄止。运清浊之澒洞兮，正重沓而并起。嵬隆崇以崔巍兮，时仿佛而有似。屈卷轮而中天兮，象虎惊与龙骇。相抟据而俱兴兮，妄倚俪而时有。遂积聚而合沓兮，相纷薄而慷慨。若飞翔之从横兮，杨侯怒而澎濞。正帷布而雷动兮，相击冲而破碎。或窈窕而四塞兮，诚若雨而不坠。

阴阳分而不相得兮，更惟贪邪而狼戾。终风解而霰散兮，陵迟而堵溃。或深潜而闭藏兮，争离而并逝。廓荡荡其若涤兮，日照照而无秽。隆盛暑而无聊兮，煎砂石而烂渭。汤风至而含热兮，群生闷满而愁愦。畎亩枯槁而失泽兮，壤石相聚而为害。农夫垂拱而无聊兮，释其锄耨而下泪。忧疆畔之遇害兮，痛皇天之靡惠。惜稚稼之旱夭兮，离天灾而不遂。

怀怨心而不能已兮，窃讬咎于在位。独不闻唐虞之积烈兮，与三代之风气？时俗殊而不还兮，恐功久而坏败。何操行之不得兮，政治失中而违节。阴气辟而留滞兮，猒暴至而沉没。

嗟乎！惜旱大剧，何辜于天无恩泽？忍兮啬夫，何寡德矣！既已生之，不与福矣。来何暴也，去何躁也！孳孳望之，其可悼也。憭兮栗兮，以郁怫兮。念思白云，肠如结兮。终怨不雨，甚不仁兮；布而不下，甚不信兮。白云何怨？奈何人兮！
奉和姚少师惠山泉亭上韵
陈琏（明代）

漪澜堂上坐，襟抱一时开。云自山腰起，泉从石罅来。

金莲何代种，翠竹近年栽。好尽登临兴，茶杯胜酒杯。
晁家观叶少蕴朱希真诗帖尹家诸贤书尺
韩淲（宋代）

摩挲石林帖，太息岩壑诗。竹院茶话久，方斋酒行迟。

南游耆旧尽，北客子孙知。聚集麦秋日，飘流槐夏时。
喜半公归自新都柬寄索画
梅文鼎（清代）

病起看山山更奇，溪桥酒醒一题诗。相思白岳人归处，正是苍崖雪霁时。

路转层云峰出没，水澌古涧石逶迤。心闲好景供图画，肯寄荒斋慰别离。
夏伯虎赠双鲤
王十朋（宋代）

知我山间久食蔬，遥分七十二鳞鱼。不妨时遣长须至，要得频看尺素书。
咏梅五十首呈史尚书
释绍嵩（宋代）

定回犹觉幻身轻，更著梅花巧尽情。
月上栏干照孤影，一枝斜映小窗明。
题僧院
张籍（唐代）

闻师行讲青龙疏，本寺住来多少年。

静扫空房唯独坐，千茎秋竹在檐前。
和赏卿席上之韵
李处权（宋代）

翠竹丹枫共一村，诗家得句转清新。
已怜楚地梅知腊，更想隋清柳欲春。
须信成名皆志士，故应行乐属吾人。
请君淬砺斑斑刃，始验儒冠不误身。
瓯宁许秀才赓皞修武夷山志坠岩死
郭柏苍（清代）

九曲峰头路，吟魂日夜过。死奇曾是夭，诗好不须多。

谷雨茶谁寄，名山志永讹。年年江水满，愁绝忆岩阿。
拟梅轩三首 其二
吴幵（宋代）

五月霏霏雨不开，若耶溪畔摘楞梅。朱丸忽向云窗见，疑是灵根越岭来。
短歌行 其一
陆卿子（明代）

君不见春风枝上华灼灼，春风日日吹华落。人生且莫恋悲欢，朱颜却被悲欢烁。

悲欢未尽年命尽，罢却悲欢两寂寞。惟馀夜月流清晖，华间叶底空扉扉。
清明日风雨凄然舟泊东林西浒步过伯璇徵君高斋焚香瀹茗出示燕文贵秋山萧寺图展玩良久因赋一绝
倪瓒（元代）

野棠花落过清明，春事匆匆梦里惊。倚棹微吟沙际路，半江烟雨暮潮生。
泉上苔梅方著一花 其一
释居简（宋代）

华风先试老茶牙，煖破苍苔著一花。浅浅石泉都冻了，不容疏影浸横斜。
还舍作
宇文虚中（宋代）

燕山归来头已白，自笑客中仍作客。此生悲欢不可料，况复吾年过半百。

故人惊我酒尚狂，为洗瓶罍贮春色。酒阑人散月盈庭，静听清渠流㶁㶁。
米贱感赋
洪繻（清代）

曩者我未有田时，米贵如珠难作糜。今时我有田数亩，米贱无从易升斗。

米贵我昔为伤心，民贫恨天不雨金。米贱我今夜长叹，租入难供赋税半。

赋税如何底许多？中田今升十倍科。正税之外有附税，税外加派更繁苛。

犹幸今年歌大有，无钱有米可糊口。倘或年时遇半荒，村南村北皆饿叟。

但是农家今亦艰，买牛雇直钱如山。有米贱粜须官检，玉粒难入东洋关。

农家租户何须苦，催科刻日严如虎。无田亦有人口徵，百物锥端皆榷估。
对酒奉怀无咎二首
张耒（宋代）

城门失火池鱼穷，树头风声酒榼空。
虽贫家妇有旨蓄，一一可口不待丰。
往来曳杖两足健，醉后哦诗双颊红。
最忆南都晁别驾，高歌大笑声如钟。
感怀
何维棣（清代）

肯信村廛有是非，年来阅世学忘机。枕中车毂难妨梦，画里江船且当归。

北地有人耕陆海，西山终古送斜晖。惊心寒雁程三万，似避刀弦并力飞。
次韵鉴碧轩
饶节（宋代）

当轩方鉴碧溶溶，无事道人居此中。弟子来参洗钵话，朋游旧识钓鱼翁。

一奁深渌桃花雨，数尺寒漪竹叶风。个处好怀谁共委，俯青飞鸟过晴空。
江上秋晓
梁启心（清代）

一天凉露静江声，望里萧然山色明。帆影欲随初日上，沙痕犹色夜潮生。

风清罗刹秋无浪，树暗婆留旧有城。几点眠鸥呼不起，苍茫谁共此时情。
宿邵埭闻雨因买藉芡人回呈永叔
梅尧臣（宋代）

秋雨雁来急，夜舟人未眠。
乱风灯不定，暝色树相连。
寒屋猛添响，湿窗愁打穿。
明朝持藉使，书此寄公前。
道中杂兴五首 其三
刘一止（宋代）

晴风扫顽云，白日光在地。云翳无几何，聚散等悬寄。

所以寸草心，各各抱根蒂。
挽参与蔡公三首
刘克庄（宋代）

磊落多奇节，源流自父师。
力扶举幡士，显拒卖珠儿。
无复金瓯覆，空令玉钺悲。
太常谁议谥，可不采吾诗。
句
张茔（唐代）

一箭不中鹄，五湖归钓鱼。
春夜饮李伯华少卿
王世贞（明代）

今夕何夕春风前，银灯照醉炯不眠。牙签纵横十万卷，肉谱上下三千年。

曲中白雪调谁和，屏里青山神与传。为数名园奇木石，不知若个让平泉。
烛下梅花二首
杨万里（宋代）

烛下一枝梅，欲开犹未开。
浑如玉冠子，戴月上琼台。
和邓慎思未试即事杂书 其三
曹辅（宋代）

骢马何时到，重闱计日开。迎门稚子笑，载酒故人来。

休沐犹三日，狂歌且百杯。祥麟秋苑静，更约看龙媒。
宗坛秋夕
褚环中（南北朝）

疏绮平云彻夜开，月明峰顶见楼台。
璚璈声里天灯近，知是三真谒帝回。
别江上一二友生
谭用之（五代）

国风千载务重华，须逐浮云背若耶。无地可归堪种玉，

有天教上且乘槎。白纶巾卸苏门月，红锦衣裁御苑花。

他日成都却回首，东山看取谢鲲家。
登第后道中灯下读书
吕颐浩（唐代）

十载灯前笔下耕，如今雁塔幸题名。他年若遂平生志，肯为长檠弃短檠。
同游归故隐
释元肇（宋代）

庭前杏树手亲栽，曾见空花两度开。闻道濛濛烟雨里，乱禽争子落莓苔。
相和歌辞。宫怨
柯崇（唐代）

尘满金炉不炷香，黄昏独自立重廊。

笙歌何处承恩宠，一一随风入上阳。

长门槐柳半萧疏，玉辇沉思恨有馀。

红泪旋销倾国态，黄金谁为达相如。
松轩，为潘世谷追题其祖忠烈公卷
郑元祐（元代）

昔在世皇日，潘侯如贞松。耸身青云表，流润翠百重。

迎寒保金青，遇雨翔虬龙。枅栱夙所具，匠氏仍相逢。

一洒鼎湖泪，难进泰山封。仁者滋有后，孙枝挺玄冬。

愿继岁寒节，雨露日以浓。
鹊踏枝·落叶
李雯（清代）

惨碧愁黄无气力，做尽秋声，砌满栏干侧。疑是纱窗风雨入，斜阳又送栖鸦急。
不比落花多爱惜，南北东西，自有人知得。咋夜小楼寒四壁，半堆金井霜华白。
轩游宫十五夜
李隆基（唐代）

行迈离秦国，巡方赴洛师。路逢三五夜，春色暗中期。

关外长河转，宫中淑气迟。歌钟对明月，不减旧游时。
盖仙山六题 其五 双笋石
王藻（宋代）

生来双笋几经春，直上云霄无藓痕。若使坚刚解成竹，人应唤作两龙孙。
鹧鸪天（寿兄六十）
韩元吉（宋代）

甲子今年甫一周。人间聊住八千秋。依依梅蕊看如雪，恰恰蟾华未上钩。

分玉节，共南州。台城辇路记重游。相期一品归来健，兄弟华颠自献酬。宫师奉康公词云：“一品归来健。”又生日有“兄弟对举杯”之句。
巾山广轩
徐亿（宋代）

胜景更新数步间，北山游得对巑岏。凭阑愈觉双峰峻，极目无涯六幕宽。

特出喧卑资旷达，所临高远壮游盘。炎蒸此地为清暑，莫厌攀跻磴道难。
宿山园
谢芳连（清代）

小雨松径寒，人归夜深火。宿鸟栖未安，惊飞落山果。
临江趍陆过瑞州马上晴望
李英（清代）

舍舟萧水驿程催，遥望西筠霁色开。
一片乡心几行泪，楚天无数雁飞来。
巫山一段云·赤子餐青母
马钰（金朝）

赤子餐青母，红蛇啖黑龟。祥光瑞气要成衣。尚自更持危。调引姹婴嬉戏。紧把玉关封闭。一轮性月晃清霄。云步访三茅。
赠寿绩
释函可（明代）

身在山中不见山，远随虎迹度松湾。野桥断处岚烟尽，依旧泉流白石间。
送李侍御福建从事
马戴（唐代）

晋安来越国，蔓草故宫迷。钓渚龙应在，琴台鹤乱栖。

泛涛明月龙，边海众山齐。宾府通兰棹，蛮僧接石梯。

片云和瘴湿，孤屿映帆低。上客多诗兴，秋猿足夜啼。
满江红
杨泽民（宋代）

袅娜身材，经行处、金莲涉足。晨妆罢，黛眉新晕，素腰如束。丹脸匀红香在臂，秀肌腻滑凉生肉。记那回、同赌选花图，赢全局。

相思病，休殢卜。辜负却，杨枝曲。漫榴花堆火，翠阴笼屋。菡萏方池间艳蕊，画堂未许归云宿。任利名、踪迹久尘埃，教谁扑。
阙下留别孙丁二学士归旧山
潘阆（宋代）

名利路万辙，我来意如何。
红尘三尺深，中有是非波。
波翻几潜没，来者犹更过。
归去感知泪，永洒青松柯。
感遇词
施肩吾（唐代）

一种貌如仙，人情要自偏。罗敷有底好，最得使君怜。
八月十四夜
赵处澹（宋代）

洲渚云飞尽，江流碧映天。
明朝秋欲半，今夜月先圆。
玉宇浓垂露，银河冷坠烟。
焦桐弹一曲，孤鹤舞风前。
阊门访旧作
程嘉燧（明代）

怅望吴阊百里余，故园兄弟日应疏。
多年华鬓丝相似，三月春愁水不如。
歌扇旧分桃叶渡，钓船今傍藕花居。
扫眉才子何由见，一讯桥边女较书。
点绛唇·秋兴连天
廖行之（宋代）

秋兴连天，又还不分秋光老。
莼鲈犹好。莫落秋归后。

有底从人，上马皆东首。
君知否。阳关三奏。消黯情多少。
观鱼车渡溪
马廷鸾（宋代）

如带溪流拍两崖，投泥贾客竞喧豗。只轮自力掀诸淖，断岸先登陟彼嵬。

江水斗升宁汝活，岸旁车马为渠来。老夫自取鲸鲵戮，掩鼻沙丘未足哀。
题方壶闲云潭影
郑真（明代）

点点遥山落影边，水光云影两悠然。俗尘不到林深处，一片灵台万古天。
寿秋壑
王柏（宋代）

皇天分四序，春生而秋成。
春风焕九野，秋气呈清明。
万物一以实，物物含生生。
我公秉元化，全体涵金晶。
义概抱宇宙，智略吞群英。
五行互相制，自昔谁去兵。
狂酋干帝纪，赤舄司专征。
神谋运玉帐，灵旗绕毡营。
韅靷鞅靽备，广距甄角精。
残丑肝胆破，束手祈受盟。
肃肃荆楚净，汤汤江汉清。
东西亘万里，齐民竞春耕。
归来辅皇极，一稔舒群情。
翼翼周鼎重，亹亹宸虑轻。
前星燿垣象，德星萃神京。
旗常伟实纪，前史辞虚声。
当此秋正中，角亢迎长庚。
於赫衮绣瑞，绵绵彩绶荣。
玉露滴鳷鹊，珥貂宣宝觥。
陛下千万岁，与公同太平。
李深道得苏养直所为深字韵一首不知题何处景
戴复古（宋代）

都来五十有六字，写出山林无限奇。
当日所题何处景，只今但限后湖诗。
一言一语堪传世，某水某丘仍属谁。
试向愁烟推白鸟，无情白鸟又何知。
江上别故人
蓝智（明代）

天涯芳草色，对酒惜余春。
此日沧江别，东风白发新。
落花晴傍马，残鸟冷窥人。
勉矣持风纪，驱车莫厌频。
和宝印叔见寄 其二
王十朋（宋代）

滥乘五马二毛侵，雪满鄱江坐拥衾。二叔年高兄弟远，归期当不待秋砧。
题静林寺壁
陈璧（清代）

急涧无停流，行云那得定。
不息奔竞心，山林亦非静。
上林春慢
晁冲之（宋代）

帽落宫花，衣惹御香，凤辇晚来初过。鹤降诏飞，龙擎烛戏，端门万枝灯火。满城车马，对明月、有谁闲坐。任狂游，更许傍禁街，不扃金锁。

玉楼人、暗中掷果。珍帘下、笑着春衫袅娜。素蛾绕钗，轻蝉扑鬓，垂垂柳丝梅朵。夜阑饮散，但赢得、翠翘双亸。醉归来，又重向、晓窗梳裹。
上太师公相生辰诗十首
佚名（宋代）

扬眉吐气快生风，万里归来虎帐中。
竭节任公营之计，解纷排帐激丹衷。
只凭忠信行冯貊，遂使声名等贷崧。
一德一心天所祐，定知福寿享无穷。
寄周允升
赵蕃（宋代）

竟孤春碧醉梅前，犹喜囊中有和篇。
雪后晚风衡岳路，雨余秋色五溪边。
一书寥阔忘重寄，小别侵寻过半年。
赖是时从安道逸，有时共说伯仁贤。
归舟江行望燕子矶作
厉鹗（清代）

石势浑如掠水飞，渔罾绝壁挂清晖。
俯江亭上何人坐？看我扁舟望翠微。
偈颂六十五首 其四
释普济（宋代）

翳尽还明极，家乡万八千。悬崖重撒手，古剑髑髅前。
归化城杂咏
徐兰（清代）

祁连呼吸与天通，不与人间节候同。后骑解衣风柳下，前军堕指雪花中。

发离汉地根先白，泪过秦山色变红。驺伍漫劳歌况瘁，侯王犹自佩雕弓。
老耳聋聩乙酉岁绝不闻鹃啼
释文珦（宋代）

湖海漂流岁月长，每闻杜宇辄思乡。
如今耳与声尘绝，啼杀吾心也不伤。
吴长组徵诗为杜毅斋开酒禁 其二
倪元璐（明代）

盘石山头止酒辞，经年不到杜康祠。于今更走东皋路，为有无功是导师。
虾蟆背
苏轼（宋代）

蟆背似覆盂，蟆颐似偃月。谓是月中蟆，开口吐月液。

根源来甚远，百尺苍崖裂。当时龙破山，此水随龙出。

入江江水浊，犹作深碧色。禀受苦洁清，独与凡水隔。

岂惟煮茶好，酿酒应无敌。
如归亭
陶伯宗（宋代）

吾家本住洞庭西，烟雨生涯接钓矶。
今日吴江亭上望，水光山色却如归。
乌夜啼
李白（唐代）

黄云城边乌欲栖，归飞哑哑枝上啼。
机中织锦秦川女，碧纱如烟隔窗语。
停梭怅然忆远人，独宿孤房泪如雨。
予居曲江五年今岁又暮慨然有感
朱翌（宋代）

坐对研旁峰，卧阅屏上山。
一事不挂心，万病方穷源。
吾君礼南郊，吾母望北还。
一岁几得书，五年阙问安。
是自取之乐，尚复何所言。
手种庭下梅，花开聊喜欢。
系日既无术，缩地良独难。
都亭驿诗
洪皓（宋代）

都驿荒凉尚邃深，息肩藉庇有馀阴。
故宫今已生禾黍，翻作行人倍痛心。
送潘景仁之官岭外兼寄桂林从叔
贺铸（宋代）

夜衔舟尾昼联樯，齐发都门到楚乡。
我欲尘埃投衮衮，君方湖海去茫茫。
伤心客路逢寒食，回首家园但夕阳。
想见步兵应访问，仲容无复竹林狂。
杂咏一百首·京房
刘克庄（宋代）

元帝何曾谕，京生自此疏。
区区推卦气，欲撼石中书。
虎牢
刘瞻榕（清代）

山险形如削，河奔势若翻。中原龙战后，岩邑虎牢存。

游骑盘飞磴，清笳隐坏垣。东西任行客，天限只空言。
禅人并化主写真求赞
释正觉（宋代）

地水火风，因缘会同。
见闻知觉，门户疏通。
随宜而得用，及尽而亡功。
明白机轮还自转，相逢谁识大家翁。
次韵黄庭坚学士猩毛笔
苏辙（宋代）

不悟身边一斗红，圣贤随世亦时中。
何人知有中书巧，缚送能书陈孟公。
题僧壁
韦蟾（唐代）

一竹横檐挂净巾，灶无烟火地无尘。

剃头未必知心法，要且闲于名利人。
送范漕赴召八绝
洪咨夔（宋代）

嘉州过尽又涪州，到处须判十日留。
汲媪畲翁遮道拜，东风未定莫行舟。
小隐自题
葛天民（宋代）

水拍荒篱外，山攒落照边。
鸦鸦乘犊去，鸭鸭伴鸥眠。
思淡秋云薄，情高陇月圆。
武陵和避世，初不为求仙。
买砚
徐似道（宋代）

俸余宜办买山钱，却买端州一砚砖。
依旧被渠驱使出，买山之事定何年。
一笑
戴复古（宋代）

海曲荒凉地，吟边蹭蹬身。
时危法当隐，年老惯居贫。
俗客苦恋坐，小孙痴弄人。
等闲成一笑，不觉把杯频。
杂兴十首 其二
方一夔（宋代）

老去蹉跎万事休，襟期甚不入时流。倦飞已作归林鸟，懒起犹如落草牛。

一点眉黄无宦况，五分头白为诗愁。玉人期我沧洲上，未拟他年赋《远游》。
次东坡碧落洞韵
程之才（宋代）

粤从度岭来，日见乱山横。触目皆荒凉，宁复乐事并。

谁谓乱山间，仙境通玉京。奇怪如雁荡，清虚胜赤城。

嵌空幽且深，层曲无攲倾。巨礿万仞高，天造妙难明。

悬崖攒滴乳，涧水清濯缨。我来洞门开，山意如相迎。

熟视石壁字，神清喜勿惊。回思紫阳山，追随许宣平。
过长桥
张栻（宋代）

西风吹短发，复此渡长桥。
木落波空阔，亭孤影动摇。
徘徊念今昔，领略到渔樵。
傥有山中隐，凭谁为一招。
送酒与元春兄
陈著（宋代）

九月风光又一年，君家无酒坐无钱。
翠微虽负菊花约，安乐应甘饮米权。
举世方争沈醉境，谁人能顾独醒贤。
两从事□聊相谂，会取一般平淡天。
兔角拄杖
释重顯（宋代）

少室传来兔角杖，千圣护持为顶相。
虎踞龙蟠势未休，云影山形冷相向。
有时闲倚在虚堂，寥寥匝地凝秋霜。
有时大作师子吼，德峤临际何茫茫。
今日提来还不惜，分明普示诸知识。
解拈天下任横行，高振风规有何极。
赠弟稚圭别
黄公度（宋代）

行色动高盖，题诗寄短笺。
离亭春草外，吉水暮云边。
鵰鹗抟霜翅，骅骝受玉鞭。
槐黄须努力，好语及秋天。
促拍满路花（瑞荫亭赠锦屏苗道人）
赵师侠（宋代）

连枝蟠古木，瑞荫映晴空。桃江江上景，古今同。忙中取静，心地尽从容。扫尽荆榛蔽，结屋诛茅，道人一段家风。

任乌飞兔走匆匆。世事亦何穷。官闲民不扰，更年丰。箪瓢云水，时与话西东。真乐谁能识，兀坐忘言，浩然天地之中。
兰亭故居
王迈（宋代）

弭节稽山乐事多，旧闻一一入搜罗。
卧薪伯业今何在，乔木家声久不磨。
可笑儿曹怜野鹜，却输道士辨笼鹅。
不因禊帖风流远，千载人谁数永和。
曾宏父将往霅川见内相叶公以诗为别次其韵以自见 其三
沈与求（宋代）

两溪以南无数山，兴来径造无时阑。空馀日蜡几两屐，日暮云深天小寒。
喜雨口号九首呈潘侯
刘克庄（宋代）

蔬是侬家野八珍，小畦自灌极艰辛。
清晨卧听檐声喜，馀惠分沾抱甕人。
贵竹署中忆薛德茂侍御二首有引 其一
卢龙云（明代）

法署今如昨，题诗墨尚鲜。万山曾历涉，一别已长捐。

激浊多违愿，修文或有权。不堪闻笛意，霜露转凄然。
竹枝歌十首
汪元量（宋代）

天上人间一梦过，春来秋去奈愁何。
铜仙有泪如铅水，不似湘妃竹上多。
次韵通明叟晚春二十七首 其十三
释德洪（宋代）

山桃喷火柳垂丝，野店溪桥处处宜。我作春游亦清散，榆钱聊挂瘦藤枝。
白盐山（白盐崖高千馀丈，在州城东十七里）
杜甫（唐代）

卓立群峰外，蟠根积水边。他皆任厚地，尔独近高天。

白榜千家邑，清秋万估船。词人取佳句，刻画竟谁传。
冬夜不寐
谢蕙（清代）

月照疏棂静，灯残暗坠红。寒深茶有味，病久药无功。

嘹呖遥天雁，悠扬远寺钟。更长浑不寐，万虑一时空。
二月十五日予卧病杜门忆前月是夕开宴湖上感而有作
谢承举（明代）

元宵雪月宴湖亭，十里灯光灿列星。蝴蝶有情迷楚梦，杜鹃无列托湘灵。

云深仙府花成阵，香拥侯家肉作屏。一病自伤春过半，可禁堤上柳青青。
咏文后山所藏汉赵婕妤玉印
朱为弼（清代）

后山雅似文三桥，阁开清閟邻紫桃。紫桃轩中一方印，入手换却青琼瑶。

当年姊妹联春宴，娇殊赤凤无人见。何时手截素鹅肪，鸟体绸缪似飞燕。

燕子飞来风自芳，纤腰携佩杂明珰。细看小点黏红粉，曾写新歌钤绿章。

歌筵捉搦舞裙骋，㺲凫恰仿鸳鸯颈。扶寸瑶华透骨香，平分蛤采缠菭冷。

我来雅玩剧伤情，如看鲛绡玉体横。安得金釭与相见，昭阳旧侣话深更。
挽沈梅溪
陆文圭（元代）

未游通德里，曾识谢家儿。
乡邑推先辈，山林养令姿。
梅花记开落，江水阅与衰。
耆旧凋零尽，西风老淳垂。
答姚怤见寄
孟郊（唐代）

日月不同光，昼夜各有宜。贤哲不苟合，出处亦待时。

而我独迷见，意求异士知。如将舞鹤管，误向惊凫吹。

大雅难具陈，正声易漂沦。君有丈夫泪，泣人不泣身。

行吟楚山玉，义泪沾衣巾。
行圃
方回（元代）

小圃无亭榭，心閒地自宽。
好花书壁记，怪树画图看。
雪少先夸瑞，霜严讳说寒。
贪嗔除已尽，唯要不痴难。
朝云曲
徐熥（明代）

朝云日日阳台上，晻暧迷茫开绮帐，襄王一去劳相望。

劳相望，梦难醒，湘水绿，湘山青。
咏史上·伏生
陈普（宋代）

撑肠拄肚总聱牙，汉室龙兴发乍华。
掌故不来光影暮，尚书再火伏生家。
长相思（题甘楼）
胡翼龙（宋代）

南山钟。北山钟。一声钟声百念空。古今昏晓中。

望秋风。数秋风。等得秋来等过鸿。灯前书一封。
逢年与德粲同之温陵谒大智禅师医作四小诗送
洪迈（宋代）

丈室掩槐夏，与君同卧疴。
平生莫逆人，裹饭谁见过。
跰跹起鉴井，万古寂不波。
观心要知是，造物如吾何。
晚步灵寿寺后二首
张耒（宋代）

秋城草树欲黄昏，微径新晴菜甲新。
便好灌园从老圃，此怀原是汉阴人。
负暄
李复（宋代）

朝坐前庑西，晚坐前庑东。
日当正午时，置榻两楹中。
予生本多羸，忧患百箭攻。
三十已白发，岁常苦严冬。
凝阴昼墐户，拥火裘蒙茸。
寒气深刺骨，有如婴利锋。
晨曦忽入牖，心喜旧疹空。
荆门曝晴暖，暄酣春意融。
温温百骸舒，渐发两颊红。
乃知万物生，阳德有全功。
天轮浩无际，冥冥转洪蒙。
卢敖游八极，妄欲求初终。
卒然至蒙谷，见呵鸢肩翁。
阳乌出扶桑，振辔驰六龙。
转盼亿万里，夸父走追踪。
遗策化邓林，狂奔如捕风。
我今观天运，四序周无穷。
东西逐日车，不出环堵宫。
上古有至人，御风登璇穹。
手挈日月行，返景回高舂。
阴阳在掌握，默坐与天通。
固知二子愚，可叹如蠰虫。
蒲中杂咏 河西亭
赵鼎（宋代）

波光山色雨溟濛，粉雉红楼杳霭中。自是人间佳丽地，不须寻访水晶宫。
居山
陆游（宋代）

涉世缘虽薄，居山味自长。
穿云双履湿，洗药一溪香。
有酒作脸缬，无愁供鬓霜。
辽天渺归鹤，千载付茫茫。
寄秀州冯十八礼丞同年
王禹偁（宋代）

君从婺女典嘉兴，我自滁阳到广陵。
同被雪霜侵两鬓，独嗟官广是三丞。
郡斋新养华亭鹤，乡信时逢建业僧。
愿作入朝西道主，只看黄霸诏书徵。
颂古十首
释慧空（宋代）

连马连人劈一刀，虚空迸血涌波涛。
千千万万人争看，谁解分开盖胆毛。
补史十忠诗·四川制置使知重庆府张公珏
刘壎（宋代）

坤维拓提封，形胜古天府。
血战五十秋，零落余八柱。
江南传箭急，谁暇此回顾。
落日古渝城，杖钺乃甚武。
天东甑虽堕，吾自强支拄。
泫沪躬讨逆，归来战弥苦。
萧条下夔门，机穽伏中路。
咄咄快敌仇，谁欤掩坏土。
哀哉关西雄，国亡犹不负。
同时督军将，腰金插双虎。
以鲁直露湿何郎试汤饼为韵赋酴醾七首 其六
舒邦佐（宋代）

昨日落酒杯，引我卧醉乡。对午犹未醒，支颐听煮汤。
鼠山
赵蕃（宋代）

鼠山山下鼠山潭，名字常因艇子谈。
几欲赋诗收拾汝，技穷如我莫多贪。
述九颂 其九 侣真
程公许（宋代）

天门开兮九重，烂钩陈兮紫宫。烜舜瞳兮万里，穆五弦兮从容。

烜唱兮孰和，劳心兮𢥞𢥞。渺烟尘兮萧瑟，慨世途兮荆棘。

上帝兮孔仁，赍烜兮良弼。金碧波兮涨漪沦，妖氛洗兮景气新。

皇轸思兮六合，伫公来兮经营。天苍兮地厚，日月兮悠久。

民命兮以延，国脉兮以寿。云鬅鬙兮仙者家，瑶之台兮户琼玖。

饭宝屑兮醴玄霜，脯擘麟兮果梨枣。驭鹤兮鞭龙，故山兮春风。

吾谁侣兮赤松，匪上玄兮曷从。抚尘劫兮浩荡，燕钧天兮乐融。

长接引兮群品，与龙汉兮无穷。
次西墅学士己亥元日雪
罗肃（明代）

长乐钟残五漏微，蓬莱天近六花飞。
光含银烛调元气，色湛琼筵促曙辉。
已放素华凝禁苑，还飘落絮点朝衣。
玉堂学士文章伯，献岁词高和者稀。
送春
施枢（宋代）

相逢九十日，彼此惜芳期。
折柳停闲骑，嚼花吟好诗。
经年行远别，对景起深思。
日落不知处，四山啼子规。
立秋二绝 其一
范成大（宋代）

三伏熏蒸四大愁，暑中方信此生浮。岁华过半休惆怅，且对西风贺立秋。
素有足疾近苦头风伏枕经旬摩顶放踵慨然兴怀
薛始亨（明代）

频年服饵慕身轻，赢得萧萧白数茎。皂帽移家仍是客，篮舆没世可怜生。

登台纵遇房中笑，传檄应教枕上惊。老去臣精销已尽，唾壶愁击不胜情。
老农
宋无（元代）

倩搔背痒坐深村，爱说前朝赐帛恩。县帖不来寻社长，自摊牛契教玄孙。
或绘形瀛洲中而隐名姓思深哉诗以宠之
郭之奇（明代）

各有性情，倚立坐行。高深得手，黑白分枰。山川满目，今古纵横。

跃渊鱼在，在阴鹤鸣。马宜芳草，人乐群英。瀛洲胜迹，始唐迄明。

藏身谁子，有貌无名。春风铿尔，意往神迎。
水亭待孙元京遇之归途
方回（元代）

独向水亭坐，未闻诗友来。
入城还偶遇，下马与同回。
各已泥双屦，终难致一杯。
菰蒲偃微雨，忽见野莲开。
闻伯求弟鞫狱明允今日行刑而雪应祈喜而赋诗
陈著（宋代）

敕香勤雪未如期，谁信沈冤在狱扉。
玉阙晓俞三覆奏，瑶妃夜剪六花飞。
从知刑罚分明处，最系天人感应机。
喜极吾家有宣静，眼中琼树转光辉。
夏日闲放
白居易（唐代）

时暑不出门，亦无宾客至。静室深下帘，小庭新扫地。

褰裳复岸深，闲傲得自恣。朝景枕簟清，乘凉一觉睡。

午餐何所有，鱼肉一两味。夏服亦无多，蕉纱三五事。

资身既给足，长物徒烦费。若比箪瓢人，吾今太富贵。
苕溪道中
曹勋（宋代）

秋日苕溪路，轻舟棹晚霞。
梦魂犹畏客，行李乍离家。
细细来凉吹，娟娟有晚花。
平生云水兴，老境似难夸。
清明后登城眺望
刘长卿（唐代）

风景清明后，云山睥睨前。
百花如旧日，万井出新烟。
草色无空地，江流合远天。
长安在何处，遥指夕阳边。
菩萨蛮（回文）
程垓（宋代）

暑庭消尽风鸣树。树鸣风尽消庭暑。横枕一声莺。莺声一枕横。

扇纨低粉面。面粉低纨扇。凉月淡侵床。床侵淡月凉。
王元美闻予转虞部见寄二首 其一
欧大任（明代）

尔宅金庭近，楼居夏亦凉。智锋挥宿障，慧炬照迷方。

桂父贲禺外，茅君句曲旁。山虞应可笑，岂是汉冯郎。
题玉山观禅师兰若
韩翃（唐代）

玉山宴坐移年月，锡杖承恩诣丹阙。先朝亲与会龙华，

紫禁鸣钟白日斜。宫女焚香把经卷，天人就席礼袈裟。

禅床久卧虎溪水，兰若初开凤城里。不出嚣尘见远公，

道成何必青莲宫。朝持药钵千家近，暮倚绳床一室空。

掖垣挥翰君称美，远客陪游问真理。薄宦深知误此心，

回心愿学雷居士。
送周袁州赴镇三首 其一
赵蕃（宋代）

百里更题舆，才分刺史符。循良重他选，途辙讵常拘。

不但治文牍，要令歌裤襦。戚休颦笑里，无或谓民愚。
结交叹
胡仲弓（宋代）

湖海相逢一笑嬉，纳交如此岂男儿。
论心尽道同兰臭，临事无闻伐木诗。
管鲍虽贫犹忍弃，左羊至死更相知。
岁寒不负松筠约，除却梅花耐久谁。
登封至日
程本立（明代）

登封一室青山下，长至千官玉陛前。赤脚欲凌神盖雪，朱衣曾惹御炉烟。

惭无衮职丝毫补，愿祝皇图亿万年。静坐寒窗看羲画，经筵或者问韦编。
依韵和希深游府学
梅尧臣（宋代）

东府尊儒日，中州进学初。
牲牢奠商後，典籍讲秦余。
大法存无外，群英乐自如。
时凭游圣末，来驾折辕车。
和尧峰泉老 西隐
释怀深（宋代）

匿影长嫌山未深，闭门莫放俗尘侵。如今满眼事奔走，欲对何人话此心。
出寂照行至书馆
张镃（宋代）

茅屋鸡声过日中，热云蒸雨转无风。
形劳自背当年说，句快全夸近日工。
破院未成投宿计，枯田犹觊入秋丰。
情知必没扬雄宅，看竹何妨揖主翁。
赠别冀侍御崔司议
陈子昂（唐代）

有道君匡国，无闷余在林。
白云峨眉上，岁晚来相寻。
次韵答谢宛在时归海云
释今鸷（明代）

身共寒云入庾关，海天栖泊是家山。病来键户三秋寂，老去休家尽日閒。

犹喜故交飞尺素，时吟高咏落前湾。池莲风起霜钟动，莫惜巾车时往还。
拟玉台体七首其二携手曲
梅尧臣（宋代）

携手出中闺，殷勤克密期。
密期虽不远，回顾步迟迟。
次郑好义见贻韵 其五
方孝孺（明代）

山中一樽酒，慰此离别肠。清夜步广庭，大星吐寒芒。

向来负奇气，举目空四方。栖迟盛年至，留滞天南荒。

君看升帝闲，不必真乘黄。
次韵约之秋怀
李处权（宋代）

粲粲东篱花，如为时节好。
冥冥花上蝶，婉娈死亦抱。
神仙那可求，姑欲学不老。
去去人世间，高步撷瑶草。
题韩运盐竹隐堂绝句三首
陆游（宋代）

静处知君解策勋，炉香袅袅起微云。
岸巾不往寻青士，欹枕还应对墨君。
魏
徐夤（唐代）

伐罪书勋令不常，争教为帝与为王。十年小怨诛桓邵，

一檄深雠怨孔璋。在井蛰龙如屈伏，食槽骄马忽腾骧。

奸雄事过分明见，英识空怀许子将。
竹间见双蝶
郑刚中（宋代）

东山桃李锦成堆，粉翅飞飞又却回。
向此相随穿绿竹，须知端为道人来。
四月十一夜步江岸
郑孝胥（清代）

楼台月下皆飞动，江汉风前自激扬。可惜无人共奇夜，清寒著袂倚茫茫。
新春吟
邵雍（宋代）

多病筋骸五十二，新春犹得共衔杯。
践形有说常希孟，乐内无衔可比回。
燕去燕来徒自苦，花开花谢漫相催。
此心不为人休戚，二十年来已若灰。
谢赵士原送酒 其三
吕本中（宋代）

老来疾病与时添，苦怕香醪如蜜甜。安得泻瓶清似水，主人应未笑无厌。
游丝 其一
庄受祺（清代）

十丈红尘踠地来，梧桐庭院凤凰台。已拌历劫同消歇，艳说登仙此化胎。

柳暗花明皆幻梦，兰因絮果任疑猜。天边旧侣如相问，恐落泥涂作弃材。
春闺
徐彦伯（唐代）

戍客戍清波，幽闺幽思多。暗梁闻语燕，夜烛见飞蛾。

宝鸭藏脂粉，金屏缀绮罗。裁衣卷纹素，织锦度鸣梭。

有使通西极，缄书寄北河。年光只恐尽，征战莫蹉跎。
杨柳枝·织锦机边莺语频
温庭筠（唐代）

织锦机边莺语频，停梭垂泪忆征人。
塞门三月犹萧索，纵有垂杨未觉春。
寿赵泉使
杨简（宋代）

来迎父老喜相扶，才大能令惠爱孚。
十道山川新约束，三楼风月旧规模。
岩岩气貌逾嵩华，坦坦胸襟有典谟。
仰止光华申善颂，何当敛版向庭趋。
石室洞
韦骧（宋代）

天王峰南石室洞，怪特不与寻常同。石门巉岩天所凿，门内夷常驱车通。

偃然灵穴邃且广，步履出没忘西东。其间异状多所类，悬乳往往成鼓钟。

龟头俯视露岩腹，寿与岁月应无穷。团团一窍透千尺，天使日月光来容。

洞前佛氏殿阁峻，相直气象增其雄。我为俗吏虽局蹐，所至安肯遗幽踪。

金华灵岩著于婺，每越疆境为游从。尝恨昔年之富川，便道不得寻龟峰。

尘怀不惬十馀载，每见图画加忡忡。去春来此路复过，篮舆暮触烟霭重。

纵观虽未尽吾兴，聊塞所欲平饥空。到官萍邑已逾岁，坐拥民事劳颛蒙。

滞祛敝革固用日，佳趣不暇先牢笼。称来公馀得兹洞，疏爽为我开情悰。

金华龟峰虽未及，此地有此为难逢。谩拈秃笔写白石，但记姓字于其中。

却登净宇祇独宿，蒲牢压旦还撞舂。归鞭遽去有馀约，后会结客临春风。
和袭美春夕酒醒
陆龟蒙（唐代）

几年无事傍江湖，醉倒黄公旧酒垆。
觉后不知明月上，满身花影倩人扶。
登法海寺小阁
陈郁（宋代）

绝顶危梯缓步登，俯空幽阁据棱赠。
不知吟到无穷处，但觉一层高一层。